# Torre Salvana

La Torre Salvana (o Salbana), Torre d'Eles o Quadra Sacort és un edifici de Santa Coloma de Cervelló catalogat com a bé cultural d'interès nacional.

## Història

El 992 era documentada com a torre d'Eles, entre els termes del castell d'Emprunyà i del Llor, i amb el nom actual el 1628. S'anomenà també Sacort que, segons el fogatge de 1368, tenia 16 focs. El nom Salvana prové dels senyors que la posseïen a finals del segle xvi i principis del xvii, els Salbà (o Salvà).
Maria d'Alentorn i Salbà, baronessa de Rialp, es casà amb Miquel de Rocabertí-Tagamanent-Descoll i d'Icard, i la seva filla Maria es va casar amb Josep Galceran de Pinós i Perapertusa, senyor de Santa Maria de Barberà, i la senyoria de la torre passà a la seva descendència. El 1813 morí Josep Eseteve Galceran de Pinós i Sureda de Sant Martí, marquès de Santa Maria de Barberà i senyor de la torre Salvana, casat amb Maria Josepa de Copons, marquesa de la Manresana i baronessa de Cervelló, Sant Vicenç i Bellera. Els succeí la seva filla Maria Josepa, casada amb Josep Maria de Sarriera, comte de Solterra, i el títol i la torre continuaren en mans d'aquesta família.
Al segle xviii la quadra pertanyia a la parròquia de Sant Boi.

## Descripció

Es troba a tocar de la Colònia Güell, sobre el turó del Samuntà, la qual cosa la fa visible des de l'Autovia del Nord-est. Actualment està en abandonament i en estat ruinós.
Es tracta d'un edifici construït a partir de la part baixa d'una torre altmedieval, i d'una masia a dues vessants que pot datar del segle xvii. La façana és a un dels costats majors de l'antiga masia i fou refeta totalment en estil neogòtic. La pedra antiga s'arrebossà i s'imitaren carreus ben escairats. Les finestres i les portes es van remarcar amb decoracions goticitzants i es construí una nova torre amb merlets al costat oposat de l'antiga. La porta al recinte és ferrada, d'arc ogival i està flanquejada per dues torretes amb espitlleres.

## Galeria

* Interior, amb la façana a l'esquena
* Panoràmica de l'interior
* Torrassa des de l'interior

## Vegeu també

* Casa Descoll
* Casa Mai-Pinós
* Palau Solterra-Barberà
* Castell de Vilassar
* Palau Solterra (Torroella de Montgrí)

## Referències

* 1 2 3 4 5 6 7 «Torre Salvana». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.
* ↑ «María de Alentorn y Salbá». geneanet. María del Pilar de Olivar y Vivó.
* ↑ «Miguel de Rocabertí-Tagamanent Descoll y Icard». María del Pilar de Olivar y Vivó.
* ↑ «José-Galcerán de Pinós y Perapertusa». geneanet. María del Pilar de Olivar y Vivó.
* ↑ «José-Esteban-Galcerán de Pinós Alentorn y Sureda-de-Sant-Martí». geneanet. María del Pilar de Olivar y Vivó.
* ↑ «Josefa de Copons y Despujol». geneanet. María del Pilar de Olivar y Vivó.
* ↑ «José de Sarriera y Despujol». geneanet. María del Pilar de Olivar y Vivó.
* ↑ «Torre Salbana». Mapes de Patrimoni Cultural. Diputació de Barcelona.

## Enllaços externs

* «Torre Salbana (o Salvana». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.
* «Joan Vendrell i Campmany (3): EL LAMENTABLE ESTADO DE RUÍNA TOTAL DE LA TORRE SALVANA O SALBANA, DE SANTA COLOMA DE CERVELLÓ». Joan Vendrell i Campmany, 10-10-2016.